**Vendim nr. 23 datë 30.01.2018**

 Kolegji i Gjykatës Kushtetuese të Republikës së Shqipërisë, i përbërë nga:

Vitore Tusha, Anëtare e Gjykatës Kushtetuese

Gani Dizdari Anëtar i “ “

Besnik Imeraj, Anëtar i “ “

në datën 30.01.2018 mori në shqyrtim paraprak kërkesën me nr.23 Akti, që i përket:

 **KËRKUES:**  **BARDHYL IBRA**

**SUBJEKT I INTERESUAR:**

**PROKURORIA E PËRGJITHSHME**

**OBJEKTI: Shfuqizimi si të papajtueshme me Kushtetutën i vendimeve nr.1126, akti, datë 16.09.2015 të Gjykatës së Rrethit Gjyqësor Tiranë, nr.00-2017-680, datë 27.09.2017 të Gjykatës së Lartë dhe kthimin për gjykim në Gjykatën e Shkallës së Parë Elbasan.**

**BAZA LIGJORE:** Nenet 42, 131/1/f dhe 134/1/i të Kushtetutës së Shqipërisë; nenet 31, 71 dhe 71/a të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**VËREN:**

**I**

1. Me vendimin nr.1126, datë 16.09.2015, Gjykata e Rrethit Gjyqësor Tiranë ka vendosur të deklarojë të papranueshme kërkesën e kërkuesit me objekt: "Detyrimin e Prokurorit të Përgjithshëm për shfuqizimin e vendimit të zgjatjes së afatit të hetimit, datë 07.01.2015, për çështjen penale nr.2476/2014 marrë nga prokurori B.M., si dhe të gjitha veprimet e tjera hetimore pas datës 06.01.2015 për pavlefshmëri absolute".

2. Kërkuesi është ankuar pranë Gjykatës së Lartë, e cila në Kolegjin Penal (Dhomë Këshillimi), me vendimin nr.00-2017- 680, datë 27.09.2017, ka vendosur mospranimin e rekursit.

**II**

3. ***Kërkuesi* *Bardhyl Ibra*** pretendon, në mënyrë të përmbledhur, se i është cenuar aksesi dhe siguria juridike, pasi edhe pse rekursi përmban shkaqe të parashikuara nga ligji, Gjykata e Lartë ka vendosur mospranimin e tij për shqyrtim në seancë gjyqësore.

**III**

**Vlerësimi i Kolegjit**

 4. Kolegji thekson se bazuar në dispozitat kushtetuese dhe ligjore që rregullojnë veprimtarinë e saj, legjitimiteti i individit përbën një nga parakushtet procedurale për të vënë në lëvizje këtë Gjykatë. Individi, në kuptim të neneve 131/1/f, 134/1/i dhe 134/2 të Kushtetutës, mund të vërë në lëvizje Gjykatën Kushtetuese kur pretendon se i janë cenuar të drejtat themelore kushtetuese.

 5. Neni 71 i ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar parashikon: “1. Çdo individ, person fizik ose juridik, subjekt i së drejtës private dhe publike, kur është palë në një proces ligjor ose kur është bartës i të drejtave dhe i lirive themelore të parashikuara nga Kushtetuta, ka të drejtë të kundërshtojë para Gjykatës Kushtetuese çdo akt që cenon të drejtat dhe liritë e parashikuara në Kushtetutë, sipas kritereve të parashikuara në nenin 71/a të këtij ligji”. Ndërsa neni 71/a i ligjit parashikon: “Ankimi kushtetues individual shqyrtohet nga Gjykata Kushtetuese kur: a) kërkuesi ka shteruar të gjitha mjetet juridike efektive para se t’i drejtohet Gjykatës Kushtetuese ose kur legjislacioni i brendshëm nuk parashikon mjete juridike efektive në dispozicion; b) kërkesa paraqitet brenda afatit 4-mujor nga konstatimi i cenimit; c) pasojat negative të pretenduara janë të drejtpërdrejta dhe reale për kërkuesin; ç) shqyrtimi i çështjes nga Gjykata Kushtetuese do të mund të rivendoste në vend të drejtën e shkelur të individit.”.

6.Kërkuesi legjitimohet *ratione personae* në lidhje me pretendimet e tij, të cilat i ka paraqitur në kërkesë, në kuptim të neneve 131/1/f dhe 134/1/i të Kushtetutës.

7. Në lidhje me legjitimimin *ratione temporis*, ankimi kushtetues individual shqyrtohet nga Gjykata Kushtetuese kur kërkesa paraqitet brenda afatit 4-mujor nga konstatimi i cenimit. Nga materialet e çështjes rezulton se vendimi i Gjykatës së Lartë është i datës 27.09.2017, kurse kërkesa në Gjykatën Kushtetuese është depozituar nga kërkuesi në datën 08.01.2018, regjistruar nga Drejtoria Gjyqësore në regjistrin e kërkesave për shqyrtim kushtetues, në datën 18.01.2018, për rrjedhojë brenda afatit 4-mujor ligjor, prandaj dhe kërkuesi legjitimohet.

8. Në lidhje me legjitimimin *ratione materiae*, vërehet se kërkuesi ka ngritur pretendime, të cilat *prima facie* nuk lidhen me të drejtën kushtetuese për një proces të rregullt ligjor procedural dhe substancial, në kuptim të të drejtave themelore kushtetuese. Për sa i përket legjitimimit *ratione materiae*, kjo Gjykatë, në praktikën e saj, ka thënë: “Ndikim të drejtpërdrejtë në një proces ligjor kanë ato shkelje thelbësore, vërtetimi i të cilave do të cenonte të drejtat dhe liritë themelore të individit dhe çdo të drejtë tjetër të njohur me Kushtetutë dhe me ligj. Jo çdo shkelje e rregullave procedurale e bën procesin të parregullt në aspektin e shkeljes së të drejtave kushtetuese për të investuar Gjykatën Kushtetuese për zgjidhjen e tyre sa herë shfaqet prezenca e shkeljes së normave procedurale”. Ajo është shprehur gjithashtu: “Kjo Gjykatë nuk ka pranuar që për çdo shkelje e mangësi ta konsiderojë një proces gjyqësor apo administrativ të parregullt në kuptimin kushtetues (*shih* *vendimet nr.25, datë 28.10.2005; nr.21, datë 01.10.2008 të Gjykatës Kushtetuese)*

9. Nga rrethanat e çështjes dhe dokumentacioni bashkëngjitur rezulton se kërkuesi i është drejtuar Prokurorit të Përgjithshëm për shfuqizimin e vendimit të zgjatjes së afatit hetimit, datë 07.01.2015, për çështjen penale nr.2476/2014 marrë nga Prokuror B.M., si dhe të gjitha veprimet e tjera hetimore pas datës 06.01.2015 për pavlefshmëri absolute. Zyra e Prokurorit të Përgjithshëm, me aktin nr.1547/3, datë 03.09.2015, i ka kthyer përgjigje që t'i drejtohet gjykatës, veprim të cilin kërkuesi e ka kryer. Me vendimin nr.1126, datë 16.09.2015, Gjykata e Rrethit Gjyqësor Tiranë ka vendosur të deklarojë të papranueshme kërkesën e kërkuesit, me argumentin që është haptazi e pabazuar. Kërkuesi është ankuar pranë Gjykatës së Lartë, e cila në Kolegjin Penal (Dhomë Këshillimi), me vendimin nr.00-2017- 680, datë 27.09.2017, ka vendosur mospranimin e rekursit, me argumentin se nuk plotëson shkaqet e përcaktuara nga neni 432 i KPP-së.

 10. Për sa më lart, Kolegji vlerëson se pretendimet e kërkuesit kanë të bëjnë thelbësisht me probleme të zbatimit të ligjit dhe më konkretisht: nëse zgjatja e afatit të hetimeve është kompetencë e drejtuesit të prokurorisë apo prokurorit të çështjes; nëse ankimit të tij Prokurori i Përgjithshëm duhej t'i përgjigjej me shkresë apo me vendim të arsyetuar brenda afatit 15 - ditor ligjor, detyrim të cilin ai nuk e ka respektuar. Për rrjedhojë, pretendimet e kërkuesit nuk janë ngritur mjaftueshëm në nivel kushtetues, sa për t'u konsideruar në seancë gjyqësore. Nga ana tjetër, edhe lidhur me vendimet e mospranimit të rekursit nga Gjykata e Lartë, kjo gjykatë është shprehur se Gjykata Kushtetuese, në bazë të nenit 131/1/f të Kushtetutës, është kompetente për gjykimin përfundimtar të ankesave të individit për një proces të rregullt ligjor. Në këtë kuptim, i takon kësaj Gjykate të vendosë nëse pretendimet e paraqitura në kërkesë janë të bazuara dhe nëse ka pasur cenim të së drejtës për një proces të rregullt ligjor. Vlerësimi nëse ekzistojnë apo jo shkaqet ligjore të paraqitura në rekurs dhe nëse duhet të shqyrtohen apo jo në seancë është kompetencë e dhomës së këshillimit pranë Gjykatës së Lartë dhe nuk mund të bëhet objekt i vlerësimit nga ana e Gjykatës Kushtetuese (*shih* *vendimin nr.120, datë 22.05.2017 të Mbledhjes së Gjyqtarëve të Gjykatës Kushtetuese).*

11. Bazuar në nenin 31/a, paragrafi i dytë, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, ku përcaktohet se “moskalimi i çështjes në seancë plenare vendoset kur: e) kërkesa është haptazi e pabazuar", kërkesa nuk plotëson kriteret për kalim në seancë plenare.

12. Në vështrim të sa më sipër, Kolegji çmon se kërkuesi nuk legjitimohet *ratione materiae* për vënien në lëvizje të kësaj Gjykate.

**PËR KËTO ARSYE,**

 Kolegji i Gjykatës Kushtetuese të Republikës së Shqipërisë, në bazë të neneve 31/3 dhe 31/a të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

* Moskalimin e çështjes për shqyrtim në seancë plenare.